## Odluka o raspoređivanju plasmana i potencijalnih obveza kreditnih unija te o utvrđivanju izloženosti kreditnom riziku

### NN 71/2007 (9.7.2007.), Odluka o raspoređivanju plasmana i potencijalnih obveza kreditnih unija te o utvrđivanju izloženosti kreditnom riziku

# HRVATSKA NARODNA BANKA

2191

Na
temelju članka 39. stavka 2. pod i) Zakona o Hrvatskoj narodnoj banci (»Narodne
novine«, br. 36/2001. i 135/2006.) te članka 39.
stavka 2. Zakona o kreditnim unijama (»Narodne novine«, br.
141/2006.) guverner Hrvatske narodne banke donosi

## ODLUKU

### O RASPOREĐIVANJU PLASMANA I POTENCIJALNIH OBVEZA KREDITNIH UNIJATE O UTVRĐIVANJU IZLOŽENOSTI KREDITNOM RIZIKU

I. OPĆE ODREDBE

(1)
Ovom se odlukom propisuju:

–
kriteriji za raspoređivanje plasmana i potencijalnih obveza u odgovarajuće
rizične skupine

–
način utvrđivanja gubitaka vezanih uz kreditni rizik

–
način utvrđivanja izloženosti kreditnom riziku prema jednoj osobi i s njom
povezanim osobama

–
način vođenja i održavanja kreditnih spisa

–
način vođenja evidencija i provođenje rezerviranja za sudske sporove i

–
način vođenja evidencije o dodijeljenim novčanim pomoćima.

(2)
Pod plasmanima se u smislu ove odluke smatraju:

–
odobreni krediti

–
potraživanja na osnovi kamatnih prihoda (redovne i zatezne kamate, uključujući
sve vrste naknada koje se uzimaju u obzir pri izračunu efektivne kamatne stope
na kredite)

–
potraživanja na osnovi nekamatnih prihoda (sve vrste
naknada odnosno provizija koje kreditna unija ostvaruje pružanjem usluga
članovima kreditne unije)

–
depoziti kod banaka

–
povratne novčane pomoći članovima kreditne unije i

–
ostale tražbine u vezi s kojima je kreditna unija izložena riziku gubitka zbog
neispunjenja obveze dužnika prema banci.

Pod
potencijalnim se obvezama u smislu ove odluke smatraju:

–
izdana jamstva

–
mjenična jamstva (avali)

–
ugovoreni neiskorišteni neopozivi krediti i druge obveze financiranja i

–
ostale slične potencijalne obveze na osnovi kojih može uslijediti plaćanje od
strane kreditne unije, te na osnovi toga može nastati tražbina od klijenta.

(3)
Kreditna unija dužna je sve plasmane i potencijalne obveze rasporediti u
odgovarajuću rizičnu skupinu u skladu s ovom odlukom.

(4)
Kreditna je unija dužna donijeti akt kojim će pobliže urediti način sustavnog:

–
utvrđivanja i praćenja (tijekom zasnivanja i trajanja poslov­nog odnosa) kreditne sposobnosti osoba prema kojima je
izložena te kvalitete instrumenata osiguranja tražbina i potencijalnih obveza
kreditne unije

–
utvrđivanja kriterija za raspoređivanje plasmana i potencijalnih obaveza u rizične
skupine po stupnjevima rizika u skladu s ovom odlukom

–
provođenja ispravaka vrijednosti i rezerviranja za pokriće identificiranih
gubitaka na pojedinačnoj i skupnoj osnovi

–
vođenja kreditnih spisa u skladu s ovom odlukom

–
vođenja evidencija i provođenja rezerviranja za sudske sporove koji se vode
protiv kreditne unije i

–
utvrđivanja kriterija za dodjelu novčanih pomoći članovima kreditne unije i
način vođenja evidencija tih pomoći.

II. RASPOREĐIVANJE
PLASMANA

(5)
Radi provođenja rezerviranja za identificirane gubitke za plasmane po kojima je
izložena kreditnom riziku, ovisno o procijenjenom stupnju rizika, kreditna je
unija dužna rasporediti plasmane u pet rizičnih skupina:

–
potpuno nadoknadive plasmane (rizična skupina A)

–
djelomično nadoknadive plasmane (rizične skupine B, C i D) i

–
nenadoknadive plasmane (rizična skupina E).

(6)
Raspoređivanje plasmana u rizične skupine od A do E obav­lja se:

–
prema dužnikovoj urednosti u podmirivanju obveza

–
prema kvaliteti i vrijednosti instrumenata osiguranja tražbina i

–
prema kreditnoj sposobnosti dužnika.

(7)
Dužnikova urednost u podmirivanju obveza podrazumijeva njegovu sposobnost da u
cijelosti podmiruje obveze prema kreditnoj uniji (po glavnici, kamatama i
drugim osnovama) u ugovorenom iznosu i u ugovorenom roku.

U
smislu ove točke ne smatra se da je dužnik podmirio obvezu prema kreditnoj
uniji u skladu s ugovorom ako kreditna unija odobri novi plasman u zamjenu za
postojeći (obnavljanje plasmana) ili ako za postojeći plasman produži rok
povrata, osim ako se analizom dužnikova financijskoga položaja može utvrditi da
obnavljanje plasmana ili produženje roka povrata nije prouzročeno dužnikovim
lošim financijskim položajem.

(8)
Kvaliteta instrumenata osiguranja plasmana utvrđuje se na temelju:

–
njihove tržišne unovčivosti

–
dokumentiranosti i mogućnosti ostvarivanja nadzora od strane kreditne unije nad
određenim instrumentom osiguranja i

–
mogućnosti prisilne naplate.

(9)
Dužnikova kreditna sposobnost procjenjuje se barem po sljedećim osnovama:

–
dužnikovoj imovinskoj snazi uključujući njegovu mogućnost ostvarivanja budućih
novčanih priljeva za otplatu duga

–
dužnikovoj ukupnoj zaduženosti

–
dužnikovim novčanim tokovima ostvarenim u proteklom razdoblju i očekivanim
budućim novčanim tokovima i

–
osjetljivosti dužnika na moguću promjenu ekonomskih i tržišnih uvjeta
poslovanja, posebno sa stajališta mogućih promjena u njegovu socijalnom
statusu.

(10)
Iznimno od točke 6. ove odluke plasmani koji pripadaju portfelju malih kredita
mogu se raspoređivati u rizične skupine samo na temelju dužnikove urednosti u
podmirivanju obveza prema kreditnoj uniji.

Portfelj
malih kredita čine ukupni plasmani prema jednoj osobi čije je stanje u bruto
iznosu (bez umanjenja za iznos ispravka vrijednosti) na dan procjene odnosno
izvještavanja manje od 15.000 kuna.

Kreditna
unija dužna je plasmane koji pripadaju portfelju malih kredita rasporediti u
rizične skupine na sljedeći način:

–
u skupinu A kada ne postoje dospjela potraživanja, odnosno kada postoje dospjele
tražbine, ali dužnik s njihovim plaćanjem kasni manje od 90 dana računajući od
dana dospijeća

–
u skupinu B kada postoje dospjela potraživanja na osnovi tih plasmana koje nisu
naplaćene u roku od 90 dana računajući od dana dospijeća

–
u skupinu C kada postoje dospjela potraživanja na osnovi tih plasmana koje nisu
naplaćene u roku od 120 dana računajući od dana dospijeća

–
u skupinu D kada postoje dospjela potraživanja na osnovi tih plasmana koje nisu
naplaćene u roku od 180 dana računajući od dana dospijeća

–
u skupinu E kada postoje dospjela potraživanja na osnovi tih plasmana koje nisu
naplaćene u roku od 365 dana računajući od dana dospijeća.

(11)
Iznimno od drugog stavka točke (10) kreditna unija može aktom iz točke (4) ove
odluke propisati i manji iznos gornje granice za uključivanje pojedinog
plasmana u portfelj malih kredita.

*Potpuno
nadoknadivi plasmani (rizična skupina A)*

(12)
U rizičnu skupinu A raspoređuju se plasmani za koje se procjenjuje da će u
skladu s ugovorom biti u cijelosti naplaćeni (glavnica, kamate i potraživanja
po ostalim osnovama).

Kamatni
prihodi od plasmana koji su raspoređeni u rizičnu skupinu A priznaju se u
računu dobiti i gubitka u obračunskom razdoblju na koji se odnose.

(13)
Ako se pojavi nemogućnost naplate plasmana u ugovorenom iznosu (glavnica i
kamate), odnosno ako nastupe okolnosti koje zahtijevaju da se plasman rasporedi
u djelomično nadoknadive plasmane te ako u isto vrijeme po tom plasmanu postoji
nenaplaćeno potraživanje na osnovi kamatnog prihoda koji je u prethodnom
razdoblju priznat u računu dobiti i gubitka, provodi se rezerviranje u 100-tnom iznosu nenaplaćenog potraživanja na osnovi prije
priznatog kamatnog prihoda.

Trošak
rezerviranja za identificirane gubitke iz potraživanja na osnovi kamatnih prihoda
uključuje se u račun dobiti i gubitka za razdoblje u kojem je došlo do
pogoršanja kvalitete plasmana, odnosno u kojem su nastupile okolnosti koje
zahtijevaju da plasman ima obilježja djelomično nadoknadivog plasmana.

*Djelomično
nadoknadivi plasmani (rizične skupine B, C i D)*

(14)
U rizične skupine B, C i D raspoređuju se plasmani za koje postoje objektivni
dokazi da je njihov nadoknadivi iznos manji od 90%, a veći ili jednak 10%
njihove nominalne knjigovodstvene vrijednosti.

Kreditna
unija dužna je svojim aktom iz točke (4) ove odluke pobliže razraditi kriterije
utvrđivanja budućih novčanih priljeva s osnove djelomično nadoknadivih plasmana
prema kojima će, ovisno o visini nadoknadivog iznosa, plasmane rasporediti
ovako:

–
u skupinu B raspoređuju se plasmani čiji je nadoknadivi iznos jednak ili veći
od 70%, a manji od 90% nominalnoga knjigovodstvenog iznosa plasmana

–
u skupinu C raspoređuju se plasmani čiji je nadoknadivi iznos jednak ili veći
od 30%, a manji od 70% nominalnoga knjigovodstvenog iznosa plasmana

–
u skupinu D raspoređuju se plasmani čiji je nadoknadivi iznos jednak ili veći
od 10%, a manji od 30% nominalnoga knjigovodstvenog iznosa plasmana.

(15)
Za potrebe izračunavanja postotka iz prethodne točke pod nadoknadivim iznosom
plasmana podrazumijeva se konačna vrijednost očekivanog priljeva koji će biti
upotrijebljen za zatvaranje potraživanja po glavnici plasmana, a pod nominalnim
knjigovodstvenim iznosom plasmana podrazumijeva se stanje potraživanja po
glavnici koje je iskazano u poslovnim knjigama na datum kada se procjenjuju
budući novčani priljevi.

(16)
Kreditna unija dužna je za plasmane raspoređene u skupine B, C ili D izvršiti
ispravak vrijednosti u visini razlike između nominalnoga knjigovodstvenog
iznosa glavnice plasmana i konačne vrijednosti očekivanog priljeva koji će biti
upotrijebljen za zatvaranje potraživanja po glavnici plasmana. Utvrđeni gubitak
knjiži se u računu dobiti i gubitka kreditne unije kao trošak ispravka
vrijednosti glavnice plasmana za koje su identificirani gubici na pojedinačnoj
osnovi te u bilanci kao ispravak vrijednosti djelomično nadoknadivih plasmana.

(17)
Kreditna unija dužna je za djelomično nadoknadive plasmane najmanje jednom
tromjesečno provoditi ponovnu procjenu očekivanih budućih priljeva po tim
plasmanima. Ako se pri ponovnoj procjeni utvrdi da je gubitak veći od
knjigovodstveno iskazanog ispravka vrijednosti, iznos povećanja gubitka knjiži
se u poslovnim knjigama kreditne unije u skladu s točkom (16) ove odluke.

(18)
Ako se pri ponovnoj procjeni utvrdi da je gubitak manji od knjigovodstveno
iskazanog ispravka vrijednosti, iznos smanjenja priznaje se u računu dobiti i
gubitka kao prihod od ukinutog ispravka vrijednosti (knjiži se na potražnoj
strani računa na čijoj je dugovnoj strani prethodno knjižen trošak ispravka
vrijednosti). Kao protustavka knjiži se na računima
bilance smanjenje ispravka vrijednosti djelomično nadoknadivih plasmana.

(19)
Potraživanja s osnove obračunatih kamatnih prihoda po djelomično nadoknadivim i
nenadoknadivim plasmanima (nakon raspoređivanja plasmana u rizične skupine B,
C, D ili E) iskazuju se u poslovnim knjigama na računima izvanbilančne
evidencije. Obračunati kamatni prihodi knjiženi u izvanbilančnoj
evidenciji priznaju se u računu dobiti i gubitka s danom naplate.

*Potpuno
nenadoknadivi plasmani (rizična skupina E)*

(20)
U rizičnu skupinu E raspoređuju se plasmani kreditne unije koji ne ispunjavaju
uvjete za raspoređivanje u rizične skupine A, B, C ili D, odnosno za koje se
procjenjuje da se ne mogu naplatiti iz priljeva dužnika ili iz instrumenata
osiguranja, te se smatraju u potpunosti nenaplativi ili su naplativi u iznosu
čiji konačni nadoknadivi procijenjeni iznos ne prelazi 10% nominalnoga
knjigovodstvenog iznosa plasmana.

(21)
Iznimno od prethodne točke u rizičnu skupinu E raspoređuju se sva potraživanja
kreditne unije na osnovi nekamatnih prihoda koja nisu
naplaćena u roku od 90 dana od dana dospijeća.

(22)
Kreditna unija dužna je za plasmane iz rizične skupine E iskazati gubitak u
visini knjigovodstvene vrijednosti glavnice tih plasmana. Ovaj gubitak knjiži
se u poslovnim knjigama kreditne unije kao trošak ispravka vrijednosti za
identificirane gubitke na pojedinačnoj osnovi u računu dobiti ili gubitka za
razdoblje u kojem je gubitak utvrđen te na računima bilance kao ispravak
vrijednosti potpuno nenadoknadivih plasmana.

III. RASPOREĐIVANJE
POTENCIJALNIH OBVEZA

(23)
Raspoređivanje potencijalnih obveza provodi se na temelju:

–
vjerojatnosti odljeva sredstava kreditne unije radi podmirenja preuzetih obveza
i

–
mogućnosti nadoknade nastalog odljeva.

(24)
Potencijalne obveze u smislu ove odluke raspoređuju se u pet rizičnih skupina
na sljedeći način:

–
u skupinu A raspoređuju se potencijalne obveze na osnovi kojih se očekuje da
neće doći do odljeva sredstava kreditne unije, odnosno ako do odljeva dođe, on
će biti u cijelosti nadoknađen

–
u skupine B, C ili D raspoređuju se potencijalne obveze na osnovi kojih se
očekuje odljev sredstava kreditne unije veći od procijenjenoga nadoknadivog
iznosa i

–
u skupinu E raspoređuju se potencijalne obveze na osnovi kojih se očekuje
odljev sredstava kreditne unije koji se procjenjuje kao potpuno nenadoknadiv.

(25)
Pri raspoređivanju potencijalnih obveza u rizične skupine na odgovarajući se
način primjenjuju kriteriji iz točaka (6) do (9) ove odluke.

(26)
Općim aktom iz točke (4) ove odluke kreditna je unija dužna pobliže propisati
politike i procedure raspoređivanja potencijalnih obveza u rizične skupine.

Rizična
skupina A

(27)
Potencijalne se obveze raspoređuju u rizičnu skupinu A ako se procjenjuje da
sadašnje financijsko stanje i procijenjeni budući novčani tokovi osobe prema
kojoj je kreditna unija na temelju nastanka potencijalne obveze izložena
kreditnom riziku ne upućuju na vjerojatnost odljeva sredstava kreditne unije
ili ako do odljeva dođe, da će on u cijelosti biti nadoknađen bilo iz redovnog
priljeva te osobe bilo iz instrumenata osiguranja.

Rizične
skupine B, C i D

(28)
Potencijalne obveze raspoređuju se u rizične skupine B, C ili D ako su
zadovoljena sljedeća dva uvjeta:

–
ako postoji velika vjerojatnost da će kreditna unija morati na temelju njih
izvršiti plaćanje i

–
ako projekcije budućih novčanih tokova osobe za čiji je račun kreditna unija
preuzela obvezu, kao i kvaliteta raspoloživih instrumenata osiguranja, upućuju
na zaključak da je nadoknadivi iznos jednak ili veći od 10%, a manji od 90%
knjigovodstvene vrijednosti te potencijalne obveze.

(29)
Ovisno o visini procijenjenoga nadoknadivog iznosa očekivanog odljeva sredstava
za podmirenja preuzetih potencijalnih obveza potencijalne obveze rizičnih
skupina B, C i D raspoređuju se na sljedeći način:

–
skupinu B čine one potencijalne obveze za koje se procjenjuje da će nadoknadivi
iznos biti jednak ili veći od 70%, a manji od 90% nominalnoga knjigovodstvenog
iznosa

–
skupinu C čine one potencijalne obveze za koje se procjenjuje da će nadoknadivi
iznos biti jednak ili veći od 30%, a manji od 70% nominalnoga knjigovodstvenog
iznosa

–
skupinu D čine one potencijalne obveze za koje se procjenjuje da će nadoknadivi
iznos biti jednak ili veći od 10%, a manji od 30% nominalnoga knjigovodstvenog
iznosa.

Rizična
skupina E

(30)
U rizičnu skupinu E raspoređuju se potencijalne obveze preuzete za račun osobe
čije se financijsko stanje nakon preuzimanja potencijalne obveze, odnosno nakon
nastanka prošloga obvezujućeg događaja, pogoršalo toliko da se sa sigurnošću
može očekivati odljev sredstava kreditne unije za podmirenje preuzete obveze, a
procjena budućih novčanih priljeva osobe prema kojoj je kreditna unija izložena
i kvaliteta instrumenata osiguranja naplate upućuju na zaključak da kreditna
unija neće moći nadoknaditi više od 10% iznosa koji joj po ugovoru pripada.

Rezerviranja
za identificirane gubitke na pojedinačnoj osnovi za potencijalne obveze

(31)
Kreditna unija dužna je provoditi rezerviranja za potencijalne obveze
raspoređene u rizične skupine B, C, D i E u visini razlike između njihove
knjigovodstvene vrijednosti i konačnoga procijenjenoga nadoknadivog iznosa
očekivanog odljeva sredstava za podmirenje preuzetih obveza.

(32)
Iznos rezerviranja iz prethodne točke knjiži se u poslovnim knjigama kreditne
unije kao trošak rezerviranja u računu dobiti i gubitka za razdoblje u kojem je
gubitak utvrđen te u pasivi bilance kao posebne pričuve za identificirane
gubitke po potencijalnim obvezama.

IV. PRIČUVE ZA
IDENTIFICIRANE GUBITKE NA SKUPNOJ OSNOVI

(33)
Kreditna unija je dužna provoditi rezerviranja za pokriće identificiranih
gubitaka na skupnoj osnovi. Identificirani gubici na skupnoj osnovi jesu oni gubici
koji se ne mogu pripisati pojedinačnim plasmanima odnosno potencijalnim
obvezama, ali za koje iskustvo pokazuje da postoje u kreditnom portfelju ili da
mogu nastati kao posljedica preuzetih potencijalnih obveza. Pričuve za
identificirane gubitke na skupnoj osnovi iznose 1% ukupnog stanja plasmana i
potencijalnih obveza raspoređenih u rizičnu skupinu A.

(34)
Kreditna je unija dužna rezerviranja za identificirane gubitke na skupnoj
osnovi provoditi na teret rashoda, a u poslovnim knjigama evidentirati na
zasebnim računima pričuva u pasivi. Rezerviranja za identificirane gubitke na
skupnoj osnovi po plasmanima iskazuju se u financijskim izvještajima kreditne
unije kao odbitna stavka koja umanjuje aktivu, dok se
rezerviranja za identificirane gubitke na skupnoj osnovi koja se odnose na
potencijalne obveze u financijskim izvještajima iskazuju u pasivi kao ostale
obveze.

V. UTVRĐIVANJE
IZLOŽENOSTI KREDITNE UNIJE

(35)
Kreditna unija dužna je kontinuirano pratiti izloženost prema jednoj osobi u
skladu s odredbama članka 42. Zakona o kreditnim unijama (»Narodne novine«, br. 141/2006. – u nastavku teksta: Zakon) i odredbama ove
odluke. Izloženost kreditne unije prema jednoj osobi i s njom povezanim osobama
jest zbroj svih plasmana i potencijalnih obaveza kreditne unije prema tim
osobama.

(36)
Pri izračunu pokazatelja izloženosti iz članka 42. Zakona ukupna izloženost
prema jednoj osobi umanjuje se za iznose onih plasmana koji su osigurani
novčanim depozitom do iznosa depozita.

(37)
Pri izračunavanju pokazatelja izloženosti iz članka 42. Zakona izloženost se
stavlja u odnos prema osnovnom kapitalu izračunatim na temelju Odluke o stopi
solventnosti kreditnih unija za izvještajno razdoblje za koje se pokazatelj
izračunava.

VI. NAČIN VOĐENJA I
ODRŽAVANJA KREDITNIH SPISA KREDITNE UNIJE

(38)
Kreditna unija dužna je osigurati da se svi postupci odobravanja plasmana
kronološki prate (od zahtjeva za kredit, analize kreditnog zahtjeva, izrade
kreditnog prijedloga i praćenja kakvoće tako uspostavljenog potraživanja sve do
konačne otplate ili likvidacije na drugi način) na temelju adekvatne i točne
dokumentacije i podataka.

(39)
Kreditna je unija dužna voditi kreditne spise tako da sadrže opći i posebni
dio.

*Opći
dio* kreditnog spisa sadrži sljedeće opće podatke o osobi prema kojoj je
kreditna unija izložena:

–
ime i prezime (naziv), prebivalište (sjedište), adresu dužnika i matični broj
(MB)

–
financijske podatke i dokumentaciju o financijskom stanju i provedenim
analizama financijskog stanja dužnika

–
procjenu kreditne sposobnosti dužnika te stabilnosti njegovih priljeva u
budućnosti iz kojih bi se trebale plaćati obveze po plasmanima

–
opis kretanja financijskog položaja dužnika (na osnovi ažurnih financijskih
informacija).

*Posebni
dio* kreditnog spisa kreditna unija sastavlja za svaki plasman ili potencijalnu
obavezu, a sadrži barem sljedeće:

–
zahtjev za odobravanje kredita ili potencijalne obveze

–
namjenu plasmana odnosno potencijalne obveze i rok na koji se sredstva
plasiraju odnosno jamstvo izdaje

–
dokaz o visini redovnih mjesečnih primanja, barem za posljednja tri mjeseca,
računajući od dana podnošenja zahtjeva

–
popis jamaca s potrebnim podacima ako postoje

–
iznos potraživanja i obveza dužnika prema dospijećima,

–
kreditni prijedlog ili prijedlog za preuzimanje potencijalne obveze

–
odluku nadležnog tijela kreditne unije o odobrenju plasmana ili preuzimanju
potencijalne obveze

–
ugovor o kreditu, drugom obliku plasmana ili potencijalnoj obvezi

–
dokumentaciju o stavljanju kredita u tečaj

–
vrstu plasmana ili potencijalne obveze te analitički račun i individualnu
partiju na kojima se vode u poslovnim knjigama kreditne unije

–
procjenu kvalitete plasmana s oznakom rizične skupine i

–
ostalu dokumentaciju (poslovno dopisivanje, opomene, zah­tjevi za ovrhu, podnesene tužbe i sl.).

(40)
Kreditni spisi moraju se voditi uredno i ažurno s tim da se mora odrediti osoba
zadužena za njihovo vođenje.

(41)
Za plasmane koji su osigurani nekretninama dodatna dokumentacija u kreditnim
spisima mora sadržavati:

–
originalne primjerke dokumenata o stjecanju hipoteke (ili drugog prava na
nekretnini)

–
izvještaj o procjeni kojom se potvrđuje i/ili potkrepljuje tržiš­na vrijednost
imovine koja je ponuđena kao instrument osiguranja naplate

–
dokumente koji potvrđuju prodajnu cijenu imovine koja je ponuđena kao
instrument osiguranja naplate ako je kredit odobren za kupnju te imovine.

(42)
Za plasmane ili potencijalne obveze koji su odobreni na osnovi zaloga ili
prijenosa vlasništva pokretne imovine, u kreditnim spisima moraju biti
dokumenti kojima se dokazuje pravo kreditne unije da stekne i/ili proda imovinu
iz koje će se naplatiti potraživanja na osnovi plasmana, procijenjena tržišna
vrijednost imovine kojom se osigurava plasman (ili potencijalna obveza) i
osiguranje kod osiguravateljskog društva. Isti
postupak mora se provesti i na imovini za čiju je kupnju odobren plasman, a
koja istodobno služi kao instrument osiguranja naplate.

(43)
Dužnik odnosno korisnik sredstava po plasmanu može biti promijenjen ako se
kreditna unija kao kreditor suglasi s tom promjenom. U tom slučaju kreditna je
unija dužna osigurati sve podatke i ažurirati kreditne spise u skladu s točkom
(41) ove odluke. Ako novi dužnik ponudi dodatne ili nove instrumente osiguranja
naplate umjesto instrumenata koje je osiguravao prethodni dužnik, kreditni
spisi na toj osnovi ažuriraju se u skladu s točkom (41) ove odluke.

VII. NAČIN VOĐENJA
EVIDENCIJA I PROVOĐENJE REZERVIRANJA ZA SUDSKE SPOROVE

(44)
Kreditna unija dužna je aktom iz točke (4) ove odluke pobliže propisati
procedure u vezi s praćenjem sudskih sporova koji se vode protiv kreditne
unije. U smislu ove točke pod sudskim sporovima koji se vode protiv kreditne
unije podrazumijevaju se oni sporovi u kojima je kreditna unija tuženik,
okrivljenik ili ovršenik a čija posljedica (ako ih
kreditna unija izgubi) može biti povećanje obveza kreditne unije i odljev
novčanih sredstava za podmirenje tih obveza.

Tim
je internim aktom kreditna unija dužna propisati procedure u svezi sa sustavnim
praćenjem sudskih sporova koji se vode protiv kreditne unije i provođenjem
rezerviranja za njih. Procedure trebaju sadržavati:

–
način vođenja evidencije o sudskim sporovima

–
postupke, kriterije, rokove procjene rizika i utvrđivanja potrebnih
rezerviranja za pokriće obveza koje mogu proizaći iz sudskih sporova pokrenutih
protiv kreditne unije

–
način izvještavanja uprave o sudskim sporovima (sadržaj izvještaja, nositelje,
učestalost izvještavanja s tim da izvještajno razdob­lje ne bi trebalo biti duže od šest mjeseci).

(45)
Iznos rezerviranja za sudske sporove iz prethodne točke knjiži se u poslovnim
knjigama kao trošak rezerviranja za sudske sporove za razdoblja u kojem je
rezerviranje priznato te u pasivi bilance kao rezerviranje za započete sudske
sporove.

VIII. NAČIN VOĐENJA
EVIDENCIJE O NOVČANIM POMOĆIMA DODIJELJENIM ČLANOVIMA KREDITNE UNIJE

(46)
Kreditna je unija dužna donijeti opći akt o kriterijima za dodjeljivanje
novčanih pomoći članovima kreditne unije iz kojeg je moguće utvrditi pod kojim
uvjetima i u kojem je iznosu dodijeljena novčana pomoć te voditi evidenciju o
dodijeljenim bespovratnim novčanim pomoćima.

IX. ZAKLJUČNE ODREDBE

(47)
Kreditne su unije dužne izvještavati Hrvatsku narodnu banku na temelju ove
odluke, a na način i u rokovima propisanima Odlukom o nadzornim izvještajima
kreditnih unija.

(48)
Ova odluka stupa na snagu osmog dana od dana objave u »Narodnim novinama«.

O.
broj: 426-020/06-07/ŽR

Zagreb,
28. lipnja 2007.

Guverner

Hrvatske narodne banke

**dr****. sc. Željko Rohatinski, v. r.**

Odluka, NN 71/2007-2191